Presentació 


Una selecció de l’obra pictòrica d’Armand Cardona Torrandell quedarà 
exposada, de manera permanent i estable, en un espai públic de Vilanova i ia 
Geltrú. Amb la inauguració cuimina un procés iniciat fa més de cinc anys, quan 
els familiars del pintor van manifestar la voluntat de cedir en dipòsit a la ciutat 
un conjunt de l’obra de l’artista, amb la intenció que pogués estar a l’abast dels 
ciutadans, per a gaudi i estudi. Acceptada en principi la proposta, després de 
l’inventari corresponent, les peces quedaren custodiades provisionalment en un 
local municipal. El lot, variat pel que fa al contingut, està format per un nombre 
notable de peces. També és divers en relació amb les característiques i les 
èpoques en què foren executades; entre les peces hi ha exemplars destacats 
que han figurat en exposicions, alhora que n’hi ha d’altres que són esbossos o 
treballs preliminars que pertanyen a allò més personal de l’artista. La manca 
d’un espai idoni i disponible va impedir que fins ara pogués ser mostrat en 
públic, tal com era el desig d’ambdues parts. 

Després de diverses gestions s’ha pogut aconseguir l’habilitació d’un espai a la 
Biblioteca Armand Cardona Torrandell, la institució que conserva una part 
important de la seva biblioteca personal i un arxiu documental, i que manté viu 
el nom de l’artista entre els ciutadans d’avui. Gràcies a la bona disposició de 
l’Ajuntament de Vilanova i la Geltrú i de la direcció de l‘esmentada biblioteca, 
així com al treball realitzat des de l’Organisme Autònom de Patrimoni Víctor 
Balaguer, ha estat possible dedicar un espai a una exposició permanent d’una 
selecció, petita però representativa, de l’obra pictòrica de Cardona. Es tracta 
d’una mesura provisional per poder satisfer en part l’objectiu de mostrar l’obra 
en públic, en espera d’un emplaçament definitiu. 

Armand Cardona Torrandell (1928-1995), nascut a Barcelona, residí a Vilanova 
des del 1932. El març del 1957 es donà a conèixer com a pintor i arribà en pocs 
anys a ser una figura destacada de l’art del seu temps. Abans, la seva 
inquietud intel·lectual, el seu afany de saber, desenvolupat amb tenacitat i de 
manera autodidacta alhora que personalment reservada, s’havia orientat més 
cap al camp de la literatura, del teatre i de l’assaig. 

Les obres que es presenten foren realitzades en el període comprès entre la 
primera exposició a Barcelona el març del 1957, a les Galeries Laietanes, fins a 
l’hivern del 1984 en què culmina la seva plenitud creativa i emocional, quan, a 
conseqüència d’un contratemps en la salut, es comença a manifestar el declivi 
vital. Es a dir que l’obra exposada pertany al període en què Cardona 
s’identificava com a pintor, no a l’etapa prèvia. L’obra de Cardona s’estructura 
en diversos cicles -segons la denominació emprada per ell mateix- cada un 
dels quals es caracteritza per certa unitat temàtica i d’expressió. 

El conjunt que s’inaugura, limitat en nombre de peces per les dimensions de 
l’espai disponible, ha estat seleccionat, entre les que formen el dipòsit 
esmentat, amb el criteri que resulti representatiu de la totalitat de la producció 
de l’artista. No es pot considerar com una antologia, però si una selecció 
acurada que comprèn les diverses etapes o cicles. Un dels propòsits ha estat 
mantenir viu l’esperit d’Armand Cardona Torrandell. 



Per contribuir a promoure l’estudi, la difusió, el coneixement de la seva obra i la 
coordinació de diverses activitats, s’ha constituït, amb seu a Vilanova i la 
Geltrú, l’Associació Cultural Armand Cardona Torrandell que ja ha col·laborat 
amb altres institucions locals que aquesta exposició hagi estat possible. 
L’Associació es donarà a conèixer públicament al mes de novembre, en el curs 
i en el marc d’aquesta exposició. 


Francesc X. Puig Rovira 



